  Анжелика Тихонова корреспондент 29-тӥ пӧсьтолэзьысен 2-тӥ гудырикошконозь Вавож ёросысь Выль Бия гуртын пулэсь скульптураос лэсьтонъя «Выль Бия азбар» фестиваль ортчоз. Со сярысь Калык творчествоя элькун юртлэн пресс-службаез ивортэ. Пулэсь скульптураосъя «Выль Бия азбар» фестиваль Вавож ёрослы 90 ар тырмонлы сӥзем ужрадъёс улсын ортчоз. Солэн темаосыз: «Удмурт калыклэн мифъёсыз но дауркылъёсыз», «Удмуртъёслэн воршудзы». Озьы ик Бия выжылы сӥзем ужъёсты вылӥ дунъялозы (Бия выжылэн воршуд тусыз, Бия выжылэн пусъёсыз). Фестиваль Россиысь калыкъёслэсь сямъёссэс но лулчеберетъёссэс вӧлмытон, утён, калык лулчеберет пыр Атыкай музъемдэ гажан пыӵатон, Удмуртиысь калыклы шутэтскон интыос радъян понна ортчытӥське «Выль Бия азбар» фестивале быдэс Удмуртиысь пу вӧлӥсьёс, суредасьёс, скульпторъёс пыриськыны быгато. Вить нунал ӵоже усточиос сётэм темаосъя скульптураос но мукет чеберлыко объектъёс лэсьтозы. Дась ужъёсты Выль Бия гуртлэн шораз пуктозы. Фестивалез ворсан сӥё-дано ужрад 2-тӥ гудырикошконэ 13 часын Выль Бия гуртлэн шораз ортчоз. Парк скульптура – одӥгез тужгес яркытэз калык искусство луэ. Удмуртиын парк скульптураосъя фестивальёс 2002-тӥ арысен радъяны кутскизы. Пуэз вӧлон, парк скульптураос лэсьтон Удмуртилэн но Россилэн лулчеберет вӧлметазы бадӟым инты басьто ини шуыны луоз Арысь аре фестиваль элькунысь выль интыосын ортче. Туннэ нуналлы парк скульптураосын шутэтскон интыос Ува, Эгра, Кез каргуртъёсын, Шаркан, Дэри, Красногорск, Пичи Пурга, Дэбес, Кияса черкогуртъёсын, Глазкарын, Можгаын, Ижкарын, «Лудорвай» музейын, Красногорск ёросын но мукет интыосын радъямын ини. Кибашлыос мифологиен но историен герӟам 500-лэсь ятыр скульптураосын композициос лэсьтӥзы ини.  Тодэ вайытом, 8-тӥ пӧсьтолэзе Дэбес черкогуртын удмурт крезьгурчилы Геннадий Корепанов-Камскийлы сӥзем пу скульптураез усьтӥзы.  Тегъёс: Лулчеберет Вавож Удмуртия фестиваль паркъёс кибашлыос  